ഭൂപേന്ദ്ര പട്ടേല് ഗുജറാത്ത് മുഖ്യമന്ത്രി അഹമ്മദാബാദ്: ഭൂപേന്ദ്ര പട്ടേല് ഗുജറാത്തിന്റെ പുതിയ മുഖ്യമന്ത്രി. മാധ്യമങ്ങളുടെ ഊഹങ്ങള്ക്കപ്പുറം, പ്രധാനമന്ത്രി നരേന്ദ്ര മോദിയുടെയും ആഭ്യന്തരമന്ത്രി അമിത് ഷായുടെയും സംയുക്ത താല്പ്പര്യമാണു പട്ടേലിന്റെ സ്ഥാനലബ്ധിയിലെത്തിയത്. ഒന്നേകാല് വര്ഷം മാത്രം അകലെയുള്ള നിയമസഭാ തെരഞ്ഞെടുപ്പില് ബി.ജെ.പിയെ നയിക്കുകയാണു നിയമസഭയില് കന്നിക്കാരനായ പട്ടേലിന്റെ ചുമതല. ഇന്നലെ ചേര്ന്ന ബി.ജെ.പി. നിയമസഭാകക്ഷി യോഗത്തിലാണു പട്ടേലിനെ പുതിയ മുഖ്യമന്ത്രിയായി നിശ്ചയിച്ചത്. അപ്രതീക്ഷിതമായി സ്ഥാനമൊഴിഞ്ഞ വിജയ് രൂപാണി പിന്തുണച്ചു. പുതിയ മന്ത്രിസഭ ഉടന് അധികാരമേല്ക്കും. ഘട്ലോഡിയ സീറ്റില്നിന്നുള്ള എം.എല്.എയായ പട്ടേല് മുന് മുഖ്യമന്ത്രി ആനന്ദിബെന് പട്ടേലിന്റെ വിശ്വസ്തനായാണ് അറിയപ്പെട്ടിരുന്നത്. കേന്ദ്രമന്ത്രിമാരായ മന്സുഖ് മാണ്ഡവ്യ, പുരുഷോത്തം രൂപാല, ലക്ഷദ്വീപ് അഡ്മിനിസ്ട്രേറ്റര് പ്രഫുല് ഖോഡ പട്ടേല്, സംസ്ഥാന ആരോഗ്യമന്ത്രി ആര്.സി. ഫാല്ദ എന്നിവരുടെ പേരുകളാണു പുതിയ മുഖ്യമന്ത്രിയായി പറഞ്ഞുകേട്ടിരുന്നത്. പ്രബലമായ പതിദാര് സമുദായാംഗമെന്നതും ഭൂപേന്ദ്ര പട്ടേലിനു തുണയായി. രൂപാണി ജൈന സമുദായാംഗമാണ്. കാലാവധി തികയ്ക്കാതെ ഇക്കൊല്ലം രാജിവച്ച നാലാമത്തെ ബി.ജെ.പി. മുഖ്യമന്ത്രിയാണു രുപാനി. കര്ണാടകയില് ബി.എസ്. യെദിയൂരപ്പയെ നീക്കി ബസവരാജ് ബൊമ്മൈയെ മുഖ്യമന്ത്രിയാക്കി. ഉത്തരാഖണ്ഡില് കഴിഞ്ഞ മാര്ച്ചില് ത്രിവേന്ദ്ര റാവത്തിനെ രാജിവയ്പ്പിച്ച് പകരം മുഖ്യമന്ത്രിയാക്കിയ തീര്ഥ സിങ് റാവത്തിനു കഴിഞ്ഞ ജൂലൈയില് സ്ഥാനം നഷ്ടപ്പെട്ടു. പുഷ്കര് സിങ് ധാമിയാണ് റാവത്തിനു പിന്നാലെ അധികാരമേറ്റത്.